DA eis dat Life Esidimeni-ondersoek versnel wordJack Bloom Foto: Thembelihle Mkhonza/ANA Die Demokratiese Alliansie (DA) het Sondag geëis dat die polisie die ondersoek na die dood van die 143 Life Esidimeni- psigiatriese pasiënte afhandel sodat die skuldiges uiteindelik kan boet. Jack Bloom, DA-LPW, sê die inligting van die nadoodse ondersoeke sal “onbetwisbare bewyse verskaf” om die skuldiges in die omstrede saak vas te trek. Bloom sê hy is tydens ŉ besoek aan een van die nieregeringsorganisasies gekonfronteer met teenstrydige inligting oor die oorsaak van minstens sewe sterfgevalle onder die Esidimeni-pasiënte. ŉ Bestuurder van die tehuis het volgens hom ten sterkste ontken dat die pasiënte dood is weens verhongering en verwaarlosing. Minstens 63 psigiatriese pasiënte is na dié organisasie oorgeplaas. Bloom sê dit is belangrik dat die ondersoek nou voltooi word sodat die skuldiges kan boet aangesien die ysingwekkende Life Esidimeni-arbitrasieverhore vasgestel het daar gevalle van tifus en ŉ beweerde verkragting by een van die nieregeringsorganisasies was. Twee van dié nieregeringsorganisasies se deure is steeds oop ná die sterftes van die pasiënte aangesien hulle ŉ appèl onder leiding van regter Bernard Ngoepe gewen het. Die organisasies het ook later voldoen aan die vereistes vir lisensiëring. Bloom sê hoewel die omstandighede by die organisasies drasties verbeter het, moet iemand steeds verantwoordbaar gehou word vir die sterftes van die psigiatriese pasiënte.